એ ઘટનાના થોડા સમયમાં જ ‘ઝોબ’ના સભ્યો અનેક કાર્યોને અંજામ આપવાના હતા. વિસ્તુલા નદીમાં પેટ્રોલબોટને ડૂબાડી દેવી, શહેરભરનાં કેટલાંયે મિલિટરી ગેરેજોને બોમ્બથી ઊડાવી દેવાં, જેમને સીધા રસ્તે પાસ મળી શકે તેમ ન હોય, તેમને માટે પાસની વ્યવસ્થા કરવી, બનાવટી આર્યન દસ્તાવેજો તૈયાર કરવા માટે શહેરની બહારના કેન્દ્રો પર પાસપોર્ટ ફોટા મોકલાવવા, ક્રેકોવ અને બોચનિયા વચ્ચે દોડતી આર્મિ માટેની રેલવેને પાટા પરથી ઉથલાવી દેવી, વગેરે અનેક કામો ‘ઝોબ’ દ્વારા પાર પાડવામાં આવ્યાં હતાં. તેની સાથે-સાથે, ભૂગર્ભ વર્તમાનપત્રનો ફેલાવો પણ તેમણે વધાર્યો હતો. યહૂદી પોલીસવડા સ્પાઇરા માટે હજારો યહૂદીઓની ધરપકડની યાદી બનાવનાર બે યહૂદીઓ, લેફ્ટેનન્ટ સ્પિટ્ઝ અને ફોસ્ટરને ગેસ્ટાપોના છટકામાં ફસાવવાની વ્યવસ્થા પણ એમણે જ કરી હતી. આ કામ માટે તેમણે પોતાના અનુભવને આધારે, એક જૂની યુક્તિનું થોડું બદલાવેલું સ્વરૂપ કામે લગાડ્યું હતું. ક્રેકોવ નજીકના એક ગામડામાં એક ભૂગર્ભ ક્રાંતિકારી, બાતમીદારના સ્વાંગમાં પોલીસને મળ્યો હતો. એ જ સમયે અન્ય એક વ્યક્તિ બાતમીદાર બનીને ગેસ્ટાપો પાસે પણ ગઈ, અને તેમને પણ માહિતી આપી, કે યહૂદી ક્રાંતિકારી સંગઠનની બે વ્યક્તિઓ એક ચોક્કસ સંકેતસ્થાને મળવાની હતી. ગેસ્ટાપોથી છટકીને નાસવા જતાં સ્પિટ્ઝ અને ફોસ્ટર ખતમ થઈ ગયા હતા.